## Pravilnik o upisu u upisnike dobavljača, laboratorija i uzorkivača poljoprivrednog sjemena i sadnog materijala

### NN 29/2008 (10.3.2008.), Pravilnik o upisu u upisnike dobavljača, laboratorija i uzorkivača poljoprivrednog sjemena i sadnog materijala

# MINISTARSTVO POLJOPRIVREDE, RIBARSTVA I RURALNOG RAZVOJA

**954**

Na temelju članka 7. stavka 5. Zakona o sjemenu, sadnom materijalu i priznavanju
sorti poljoprivrednog bilja (»Narodne novine« broj 140/05) ministar
poljoprivrede, ribarstva i ruralnog razvoja donosi

## PRAVILNIK

### O UPISU U UPISNIKE DOBAVLJAČA, LABORATORIJA I UZORKIVAČA POLJOPRIVREDNOG SJEMENA I SADNOG MATERIJALA

I. OPĆE ODREDBE

Članak 1.

Ovim se Pravilnikom propisuju uvjeti kojima moraju udovoljavati pravne i fizičke
osobe za upis u Upisnik dobavljača poljoprivrednog sjemena i Upisnik dobavljača
poljoprivrednog sadnog materijala te registraciju pojedinih djelatnosti iz
članka 7. stavka 4. Zakona o sjemenu, sadnom materijalu i priznavanju sorti
poljoprivrednog bilja (»Narodne novine« broj 140/05), uvjeti kojima moraju
udovoljavati pravne osobe za upis u Upisnik laboratorija za kontrolu kvalitete
poljoprivrednog reprodukcijskog materijala, uvjeti kojima moraju udovoljavati
fizičke osobe za upis u Upisnik uzorkivača sjemena, sadržaj i način vođenja
Upisnika.

Članak 2.

U smislu ovog Pravilnika pojedini izrazi imaju sljedeće značenje:
1. Mjesto proizvodnje je organizacijski i poslovno zaokružena gospodarska
cjelina (uključujući zemljište, objekte, strojeve i opremu), poljoprivredno
gospodarstvo, dio poljoprivrednoga gospodarstva ili druga lokacija na kojoj
dobavljač obavlja jednu od slijedećih djelatnosti: održavanje, proizvodnja,
dorada i uvoz poljoprivrednoga reprodukcijskog materijala. Dobavljač može
obavljati djelatnosti dobavljača na više mjesta proizvodnje. Svako mjesto
proizvodnje može imati više odvojenih proizvodnih jedinica.
2. Proizvodna jedinica je dio mjesta proizvodnje na kojoj dobavljač obavlja
jednu ili više djelatnosti iz točke 1. ovoga članka.
3. Korisnici Upisnika su Ministarstvo poljoprivrede, ribarstva i ruralnog
razvoja (u daljnjem tekstu: Ministarstvo), Zavod za sjemenarstvo i
rasadničarstvo (u daljnjem tekstu: Zavod), Zavod za zaštitu bilja u
poljoprivredi i šumarstvu Republike Hrvatske, Zavod za voćarstvo te druga tijela
državne i javne vlasti, pravne i fizičke osobe i javnost u skladu s dozvoljenom
ili dogovorenom razinom pristupa.
4. Upisnik je ustrojena zbirka logički povezanih podataka prikupljenih iz
različitih izvora, pohranjenih i oblikovanih u sustav dostupan korisnicima.

II. POSEBNE ODREDBE

*Obveza upisa u Upisnik*

Članak 3.

1) Upis u Upisnik dobavljača poljoprivrednog sjemena i Upisnik dobavljača
poljoprivrednog sadnog materijala obvezan je za pravne i fizičke osobe koje se
na području Republike Hrvatske bave barem jednom od sljedećih djelatnosti:
održavanjem sorte, proizvodnjom poljoprivrednog reprodukcijskog materijala,
doradom sjemena i uvozom poljoprivrednog reprodukcijskog materijala iz članka 2.
stavka 1. Zakona o sjemenu, sadnom materijalu i priznavanju sorti
poljoprivrednog bilja (u daljnjem tekstu: Zakon).
2) Upis u Upisnik uzorkivača sjemena obvezan je za fizičke osobe koje na
području Republike Hrvatske obavljaju uzorkovanje sjemena.
3) Upis u Upisnik laboratorija za kontrolu kvalitete poljoprivrednog
reprodukcijskog materijala obvezan je za pravne osobe koje na području Republike
Hrvatske obavljaju kontrolu kvalitete poljoprivrednog reprodukcijskog
materijala.
4) Upis u upisnike iz stavka 1. ovoga članka nije obvezan za:
a) dobavljače poljoprivrednog sjemena i dobavljače poljoprivrednog sadnog
materijala koji se bave isključivo stavljanjem na tržište poljoprivrednog
reprodukcijskog materijala na način da ga samo distribuiraju i prodaju u
originalnom pakiranju, i
b) male proizvođače, fizičke osobe koje ispunjavaju uvjete iz posebnog propisa
za stavljanje na tržište poljoprivrednog reprodukcijskog materijala ukrasnog
bilja i poljoprivrednog sadnog materijala povrća, a čija se cjelokupna
proizvodnja prodaje na lokalnom tržištu i namijenjena je neprofesionalnim
krajnjim korisnicima.

*Uvjeti za upis u Upisnik dobavljača poljoprivrednog sjemena*

Članak 4.

U Upisnik dobavljača poljoprivrednog sjemena upisuje se pravna ili fizička osoba
koja ispunjava sljedeće uvjete:
1. za registraciju djelatnosti održavanja sorti:
a) da ima stručnu osobu koja:
– je u radnom odnosu kod dobavljača ili obavlja obaveze odgovorne stručne osobe
na temelju ugovora o djelu s dobavljačem;
– je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke;
– ima dvogodišnje radno iskustvo u oplemenjivanju ili održavanju sorti;
b) da je pri Zavodu u postupku priznavanja evidentiran kao održivač sorte za
sortu koja je upisana u Sortnu listu Republike Hrvatske ili Nacionalnu sortnu
listu;
c) dostavi potpisanu izjavu na Obrascu 3 koji je tiskan uz ovaj Pravilnik i
njegov je sastavni dio, a kojom izjavljuje da je spreman i sposoban ispunjavati
propisane obveze.
2. za registraciju djelatnosti proizvodnje sjemena:
a) da ima stručnu osobu koja:
– je u radnom odnosu kod dobavljača ili obavlja obaveze stručne osobe na temelju
ugovora o djelu s dobavljačem;
– je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke ili poljoprivredni tehničar sa završenim IV. stupnjem obrazovanja
poljoprivredne struke, a u slučaju proizvodnje sjemena povrća kategorije
standard za stručnu osobu prihvatit će se nadzornik iz članka 6. stavka 5.
Pravilnika o stavljanju na tržište sjemena povrća (»Narodne novine« broj
129/07);
– ima dvogodišnje radno iskustvo u proizvodnji sjemena;
b) dostavi potpisanu izjavu na Obrascu 3 ovoga Pravilnika, a kojom izjavljuje da
je spreman i sposoban ispunjavati propisane obveze.
3. za registraciju djelatnosti dorade sjemena:
a) da ima stručnu osobu koja:
– je u radnom odnosu kod dobavljača ili obavlja obaveze stručne osobe na temelju
ugovora o djelu s dobavljačem;
– je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke;
– ima dvogodišnje radno iskustvo u doradi sjemena;
b) da je vlasnik opreme za čišćenje, sortiranje, tretiranje i pakiranje sjemena,
ovisno o vrstama za koje se upisuje;
c) da je vlasnik ovlaštenog laboratorija za kontrolu kvalitete sjemena ili ima
ugovor s ovlaštenim laboratorijem za kontrolu kvalitete sjemena;
d) dostavi potpisanu izjavu na Obrascu 3 ovoga Pravilnika, a kojom izjavljuje da
je spreman i sposoban ispunjavati propisane obveze.
4. za registraciju djelatnosti uvoza sjemena:
a) da ima stručnu osobu koja:
– je u radnom odnosu kod dobavljača;
– je diplomirani inženjer agronomije/poljoprivrede ili magistar
agronomske/poljoprivredne struke ili ukoliko je dobavljač istodobno i proizvođač
sjemena za stručnu osobu prihvatit će se inženjer agronomije/poljoprivrede
odnosno prvostupnik agronomije/poljoprivrede;
b) dostavi potpisanu izjavu na Obrascu 3 ovoga Pravilnika, a kojom izjavljuje da
je spreman i sposoban ispunjavati propisane obveze.

*Uvjeti za upis u Upisnik dobavljača poljoprivrednog sadnog materijala*

Članak 5.

U Upisnik dobavljača poljoprivrednog sadnog materijala upisuje se pravna ili
fizička osoba koja ispunjava sljedeće uvjete:
1. za registraciju djelatnosti održavanja sorti:
a) da ima stručnu osobu koja:
– je u radnom odnosu kod dobavljača ili obavlja obaveze stručne osobe na temelju
ugovora o djelu s dobavljačem;
– je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke;
– ima dvogodišnje radno iskustvo u oplemenjivanju ili održavanju sorti;
b) da je pri Zavodu u postupku priznavanja evidentiran kao održivač sorte za
sortu koja je upisana u Sortnu listu Republike Hrvatske ili Nacionalnu sortnu
listu odnosno da ima evidentiran matični nasad i da je za njega upisan kao
nositelj umatičenja;
c) dostavi potpisanu izjavu na Obrascu 3 ovoga Pravilnika, a kojom izjavljuje da
je spreman i sposoban ispunjavati propisane obveze.
2. za registraciju djelatnosti proizvodnje sadnog materijala:
a) da ima stručnu osobu koja:
– je u radnom odnosu kod dobavljača ili obavlja obaveze stručne osobe na temelju
ugovora o djelu s dobavljačem;
– je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke ili poljoprivredni tehničar sa završenim IV. stupnjem obrazovanja
poljoprivredne struke, a u slučaju proizvodnje poljoprivrednog reprodukcijskog
materijala ukrasnog bilja i poljoprivrednog sadnog materijala povrća za stručnu
osobu prihvatiti će se nadzornik iz članka 12. stavka 2. Pravilnika o stavljanju
na tržište poljoprivrednog reprodukcijskog materijala ukrasnog bilja (»Narodne
novine« broj 129/07), odnosno članka 11. stavka 2. Pravilnika o stavljanju na
tržište poljoprivrednog sadnog materijala povrća (»Narodne novine« broj 126/07);
– ima dvogodišnje radno iskustvo u proizvodnji sadnog materijala;
b) dostavi potpisanu izjavu na Obrascu 3 ovoga Pravilnika, a kojom izjavljuje da
je spreman i sposoban ispunjavati propisane obveze.
3. za registraciju djelatnosti uvoza sadnog materijala:
a) da ima stručnu osobu koja:
– je u radnom odnosu kod dobavljača;
– je diplomirani inženjer agronomije/poljoprivrede ili magistar
agronomske/poljoprivredne struke ili ukoliko je dobavljač istodobno i proizvođač
sjemena za odgovornu stručna osoba prihvatit će se inženjer
agronomije/poljoprivrede, odnosno prvostupnik agronomije/poljoprivrede;
b) dostavi potpisanu izjavu na Obrascu 3 ovoga Pravilnika, a kojom izjavljuje da
je spreman i sposoban ispunjavati propisane obveze.

Članak 6.

1) Dobavljač koji obavlja više djelatnosti ili djelatnosti obavlja na različitim
mjestima proizvodnje može za pojedinu djelatnost ili pojedino mjesto proizvodnje
imati drugu stručnu osobu.
2) Ako se dobavljač bavi održavanjem, proizvodnjom, doradom i uvozom
poljoprivrednog sjemena i poljoprivrednog sadnog materijala drvenastog ukrasnog
bilja, stručna osoba iz članka 4. i 5. ovoga Pravilnika može biti i inženjer ili
diplomirani inženjer šumarstva odnosno prvostupnik šumarstva ili magistar
šumarske struke, a za registraciju djelatnosti proizvodnje i šumarski tehničar
sa završenim IV. stupnjem obrazovanja šumarske struke.
2) Dobavljač koji je fizička osoba može ujedno biti stručna osoba ako ispunjava
uvjete iz članka 4. i 5. ovoga Pravilnika.

*Upisnik uzorkivača sjemena*

Članak 7.

U Upisnik uzorkivača sjemena upisuje se fizička osoba koja ispunjava sljedeće
uvjete:
a) da je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke ili poljoprivredni tehničar sa završenim IV. stupnjem obrazovanja
poljoprivrednog struke;
b) da je završio obuku za uzorkivača sjemena u Zavodu;
c) da je dostavio pismenu izjavu da će uzorkovanje sjemena vršiti prema
pravilima struke i na način s kojim je upoznat tijekom obuke.

*Upisnik laboratorija za kontrolu kvalitete poljoprivrednog reprodukcijskog
materijala*

Članak 8.

1) U Upisnik laboratorija za kontrolu kvalitete poljoprivrednog reprodukcijskog
materijala upisuje se pravna osoba koja:
a) ima stručnu osobu u stalnom radnom odnosu s punim radnim vremenom, a koja:
– je inženjer ili diplomirani inženjer agronomije/poljoprivrede odnosno
prvostupnik agronomije/poljoprivrede ili magistar agronomske/poljoprivredne
struke;
– ima dvogodišnje radno iskustvo u kontroli kvalitete poljoprivrednog
reprodukcijskog materijala;
– je završila obuku pri Zavodu.
b) ima u vlasništvu odgovarajući prostor za obavljanje laboratorijskih analiza
(analiza vlage, čistoće, klijavosti i zdravstvenog stanja poljoprivrednog
reprodukcijskog materijala vrsta za koje se traži upis u Upisnik);
c) ima u vlasništvu odgovarajuću opremu (vaga, laboratorijski mlin, sušnica,
posuda za određivanje vlage, klijalište ili klimakomora, lupa, stereomikroskop s
povećanjem od 100 puta, mikroskop s povećanjem 10 x 4, 10, 40 i 100 puta, komora
za naklijavanje s NUV svjetlom te zamrzivač do -25° C)
d) dostavi opis postupka ispitivanja kvalitete reprodukcijskog materijala za
vrste za koje se upisuje u Upisnik te da u skladu s opisanim postupcima ima
definirane kritične točke u postupku proizvodnje u kojima će obavljati provjere
i vršiti evidentiranje stanja i aktivnosti.
2) Uvjete iz stavka 1. ovoga članka utvrdit će povjerenstvo koje imenuje
ministar poljoprivrede, ribarstva i ruralnog razvoja (u daljnjem tekstu:
ministar).

*Podnošenje Zahtjeva za upis u upisnik*

Članak 9.

1) Dobavljač podnosi Ministarstvu u pisanom obliku Zahtjev za upis u Upisnik
dobavljača poljoprivrednog sjemena i Upisnik dobavljača poljoprivrednog sadnog
materijala (u daljnjem tekstu: Zahtjev) na Obrascu 1 i Obrascu 2 koji su tiskani
uz ovaj Pravilnik i njegov su sastavni dio.
2) Uz Zahtjev dobavljač mora priložiti:
1. dokaz o radnom odnosu i radnom iskustvu stručne osobe:
– presliku radne knjižice iz koje su vidljive godine radnog iskustva;
2. dokaz o stručnoj osposobljenosti stručne osobe:
– presliku svjedodžbe o završenom IV. stupnju obrazovanja ili diplome o
završenom VI. ili VII. stupnju obrazovanja ili odobrenje Zavoda za obavljanje
nadzora pod stručnom kontrom u slučaju iz članka 5. točka 2. ovoga Pravilnika
ili da je stručna osoba stekla uvjerenje Zavoda za obavljanje nadzora pod
stručnom kontrolom u slučaju iz članka 4. točka 2. ovoga Pravilnika;
3. potpisanu Izjavu dobavljača na Obrascu 3 ovoga Pravilnika;
4. ovlaštenje dobavljača te potpisanu Izjavu stručne osobe na Obrascu 4 koji je
tiskan uz ovaj Pravilnik i njegov je sastavni dio, ako dobavljač nije sam
stručna osoba.
5. u slučaju iz članka 4. točke 4. i članka 5. točke 3. ovoga Pravilnika
Ministarstvo će od Zavoda tražiti potvrdu da je dobavljač istodobno i proizvođač
sjemena, odnosno sadnog materijala i da je u posljednje dvije godine:
– proizvodio poljoprivredno sjeme i da je za tu proizvodnju Zavod izdao
deklaracije, odnosno certifikate o sjemenu na pakiranju;
– proizvodio godišnje više od 100.000 sadnica loze, voća i ukrasnog bilja ili
100.000 presadnica povrća i ukrasnog bilja i da je za tu količinu Zavod godišnje
izdao deklaracije, odnosno certifikate o sadnom materijalu na pakiranju.
3) Ako dobavljač obavlja djelatnosti dobavljača na različitim mjestima
proizvodnje, Zahtjev se podnosi za svako mjesto proizvodnje posebno na Obrascu 2
ovoga Pravilnika.
4) U slučaju iz stavka 3. ovoga članka ovlaštenje dobavljača te potpisana izjava
stručne osobe prilaže se za svaku stručnu osobu posebno na Obrascu 4 ovoga
Pravilnika.
5) Ako dobavljač obavlja djelatnosti dobavljača na poljoprivrednom gospodarstvu,
koje nije pravna osoba, a dobavljač nije nositelj poljoprivrednog gospodarstva
uz Zahtjev mora priložiti Izjavu, na Obrascu 5 koji je tiskan uz ovaj Pravilnik
i njegov je sastavni dio, potpisanu od osobe koja je nositelj poljoprivrednog
gospodarstva u skladu s propisima kojima je reguliran Upisnik poljoprivrednih
gospodarstava.

Članak 10.

1) Uzorkivač podnosi Ministarstvu u pisanom obliku Zahtjev za upis u Upisnik
uzorkivača sjemena na Obrascu 6 koji je tiskan uz ovaj Pravilnik i njegov je
sastavni dio.
2) Uz Zahtjev iz stavka 1. ovoga članka uzorkivač mora priložiti:
1. dokaz o radnom iskustvu uzorkivača:
– presliku radne knjižice iz koje su vidljive godine radnog iskustva;
2. dokaz o stručnoj osposobljenosti uzorkivača:
– presliku svjedodžbe o završenom IV. stupnju obrazovanja ili diplome o
završenom VI. ili VII. stupnju obrazovanja;
3. potvrdu da je završio obuku za uzorkivača sjemena u Zavodu;
4. pismenu izjavu na Obrascu 7 da će uzorkovanje sjemena vršiti prema pravilima
struke i na način s kojim je upoznat tijekom obuke.

Članak 11.

1) Laboratorij podnosi Ministarstvu u pisanom obliku Zahtjev za upis u Upisnik
laboratorija za kontrolu kvalitete poljoprivrednog reprodukcijskog materijala na
Obrascu 8 koji je tiskan uz ovaj Pravilnik i njegov je sastavni dio.
2) Uz Zahtjev iz stavka 1. ovoga članka laboratorij mora priložiti:
1. dokaz o radnom odnosu i radnom iskustvu stručne osobe:
– presliku radne knjižice iz koje su vidljive godine radnog iskustva;
2. dokaz o stručnoj osposobljenosti stručne osobe:
– presliku diplome o završenom VI. ili VII. stupnju obrazovanja;
3. potvrdu o završenoj obuci za kontrolu kvalitete poljoprivrednog
reprodukcijskog materijala u Zavodu;
4. dokaz da ima u vlasništvu odgovarajući prostor za obavljanje laboratorijskih
analiza;
5. dokaz da ima u vlasništvu odgovarajuću opremu za obavljanje laboratorijskih
analiza;

Članak 12.

1) Na temelju zaprimljenih Zahtjeva iz članka 9., 10. i 11. ovoga Pravilnika i
priloga Ministarstvo će donijeti rješenje o upisu dobav­ljača, uzorkivača ili
laboratorij u Upisnik dobavljača poljoprivrednog sjemena, Upisnik dobavljača
poljoprivrednog sadnog materijala, Upisnik uzorkivača sjemena, Upisnik
laboratorija za kontrolu kvalitete poljoprivrednog reprodukcijskog materijala.
2) Ako Ministarstvo utvrdi da dobavljač, uzorkivač ili laboratorij obvezan
upisati se u Upisnik jer ne obavlja niti jednu od djelatnosti iz članka 3.
stavka 1. ovoga Pravilnika ili ne udovoljava uvjetima iz članka 4., 5., 6., 7. i
8. ovoga Pravilnika, Ministarstvo će zaključkom odbaciti Zahtjev za upis u
Upisnik.
3) Ako dostavljeni Zahtjev nije potpun Ministarstvo će pozvati podnositelja
zahtjeva na dopunu zahtjeva te ako u određenom roku ne dopuni Zahtjev ili je iz
njega vidljivo da podnositelj zahtjeva ne udovoljava uvjetima iz članka 4., 5.,
6., 7. i 8. ovoga Pravilnika, Ministarstvo će donijeti rješenje o odbijanju
Zahtjev za upis u Upisnik.

Članak 13.

1) Dobavljač, uzorkivač ili laboratorij upisan u Upisnik dužan je u roku od 30
dana obavijestiti Ministarstvo o promjenama svih činjenica i podataka na temelju
kojih je izvršen upis, a koje se vode u Upisniku.
2) Ako dobavljač upisan u Upisnik želi obavljati dodatne ili druge djelatnosti
osim onih za koje je upisan u Upisnik, ako namjerava djelatnosti dobavljača
obavljati na novom mjestu proizvodnje ili ako osigura novu stručnu osobu mora
Ministarstvu dostaviti Zahtjev za dopunu upisa u Upisnik.
3) Zahtjev za promjenu ili dopunu upisa u Upisnik upisani dobavljač, uzorkivač
ili laboratorij dostavlja na Obrascu broj 1. odnosno Obrascu broj 2. ovoga
Pravilnika. Uz zahtjev je potrebno priložiti dokaze i izjave iz članka 9., 10. i
11. ovoga Pravilnika.
4) Ako su ispunjeni uvjeti propisani ovim Pravilnikom, Ministarstvo će
dobavljaču, uzorkivaču ili laboratoriju izdati rješenje te na temelju izdanog
rješenja upisati promjene i dopune u Upisnik.

Članak 14.

1) Dobavljač, uzorkivač ili laboratorij upisan u Upisnik mora u roku od 30 dana
po prestanku obavljanja djelatnosti za koje je upisan u Upisniku, dostaviti
Ministarstvu Zahtjev za brisanje iz Upisnika. U roku od 30 dana od dana dostave
Zahtjeva za brisanje Ministarstvo će brisati dobavljača iz Upisnika.
2) Ministarstvo će po službenoj dužnosti, na prijedlog nadlež­nog inspektora ili
na prijedlog Zavoda privremeno ili trajno brisati iz Upisnika dobavljača koji ne
ispunjava obaveze dobavljača propisane Zakonom odnosno propisima koji uređuju
proizvodnju i stavljanje na tržište pojedine skupine poljoprivrednog bilja do
trenutka ponovnog ispunjavanja obveza.
3) Ministarstvo će na prijedlog Zavoda privremeno ili trajno brisati iz Upisnika
uzorkivača ili laboratorij ako na temelju nadzora Zavoda utvrdi da su prestali
ispunjavati uvjete propisane Zakonom i člankom 4., 5., 6., 7. i 8. ovoga
Pravilnika.
4) Za ponovni upis u Upisnik dobavljač, uzorkivač ili laboratorij mora ponovno
podnijeti Zahtjev iz članka 9., 10. i 11. ovoga Pravilnika i dostaviti propisane
dokaze o ispunjavanju uvjeta za upis u Upisnik.

Članak 15.

1) Upisnik se vodi u Ministarstvu kao računalna baza podataka na temelju kojih
se izvodi upis u Upisnik, a usklađen je i povezan sa upisnikom Zavoda.
2) Upisnik se sastoji od baze podataka s podacima iz arhivske građe, povijesnim
i aktualnim podacima, programske opreme, računalnih i komunikacijskih uređaja,
korisničkih aplikacija, sistemske i korisničke potpore, prateće dokumentacije,
propisanih postupaka i procedura za njegov kontinuiran i ispravan rad, nadzor i
upravljanje te korisnika sustava.
3) U Upisnik koji se za potrebe informacijskog sustava zove SJEME-Upisnik
upisuje se upisnički broj dobavljača, upisnički broj uzorkivača ili upisnički
broj laboratorija te podaci iz Obrasca 1. i Obrasca 2. ovoga Pravilnika.

Članak 16.

1) U Upisniku dobavljača sjemena i Upisniku dobavljača sadnog materijala vode se
sljedeći podaci:
1. ime i prezime dobavljača ili naziv tvrtke (fizičke ili pravne osobe,
samostalni poduzetnik) dobavljača,
2. adresa dobavljača ili sjedište tvrtke dobavljača,
3. jedinstveni registracijski (upisnički) broj dobavljača,
4. registriracija djelatnosti,
5. podaci o stručnoj osobi
6. klasa i urudžbeni broj rješenja na temelju kojeg je izvršen upis,
7. datum izdavanja akta (rješenja ili zaključka).
2) U Upisniku uzorkivača sjemena vode se slijedeći podaci:
1. ime i prezime uzorkivača,
2. naziv i sjedište tvrtke u kojoj je uzorkivač zaposlen,
3. upisnički broj uzorkivača,
4. vrste poljoprivrednog sjemena za koje je izdano ovlaštenje za uzorkovanje,
5. klasa i urudžbeni broj rješenja na temelju kojeg je izvršen upis,
6. datum izdavanja akta (rješenja ili zaključka).
3) Upisniku laboratorija za kontrolu kvalitete poljoprivrednog reprodukcijskog
materijala vode se sljedeći podaci:
1. naziv pravne osobe ovlaštene za obavljanje poslova kontrole kvalitete
poljoprivrednog reprodukcijskog materijala i izdavanje Izvješća,
2. sjedište laboratorija,
3. upisnički broj laboratorija,
4. vrste poljoprivrednog reprodukcijskog materijala za koje je izdano ovlaštenje
za analizu kvalitete,
5. podaci o stručnoj osobi,
6. klasa i urudžbeni broj rješenja na temelju kojeg je izvršen upis,
8. datum izdavanja akta (rješenja ili zaključka).

Članak 17.

Obrasci koji su prilog ovoga Pravilnika dostupni su na web stranici Ministarstva
(<http://www.mps.hr>).

III. PRIJELAZNE I ZAVRŠNE ODREDBE

Članak 18.

Danom stupanja na snagu ovoga Pravilnika prestaju važiti odredbe Pravilnika o
načinu i uvjetima upisa u upisnike poljoprivrednog sjemena i poljoprivrednog
sadnog materijala (»Narodne novine« broj 40/99, 31/00, 44/01).

Članak 19.

1) Pravne i fizičke osobe upisane u upisnike temeljem Pravilnika iz članka 20.
ovoga Pravilnika ostaju upisane do 31. prosinca 2008. godine uz obvezu da se do
tog roka upišu u upisnike iz ovoga Pravilnika.
2) Pravne i fizičke osobe koje se ne usklade sa odredbama ovoga Pravilnika do
roka iz stavka 1. ovoga članka brisat će se iz tih upisnika.

Članak 20.

Ovaj Pravilnik stupa na snagu danom objave u »Narodnim novinama«.

Klasa: 011-02/08-01/10
Urbroj: 525-2-08-2
Zagreb, 22. veljače 2008.

Ministar
**mr. sc. Božidar Pankretić**, v. r.

*![](dodatni/349047.gif)

![](dodatni/349048.gif)*

*![](dodatni/349049.gif)*

*![](dodatni/349050.gif)*

*![](dodatni/349051.gif)*

*![](dodatni/349052.gif)

![](dodatni/349053.gif)*

*![](dodatni/349054.gif)*

Pravilnik, NN 29/2008-954
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)